El Banc dels Aliments de Barcelona, al llarg del 2017, ha ajudat un total de 125.372 persones, un 8% menys que el 2016, i ha recollit 17.342 tones d’aliments, de les quals 3.398 corresponen al record de recollida del Gran Recapte del 2017. Amb motiu de la presentació de la Memòria 2017 i la seva nova campanya per a l’estiu ‘La fam no fa vacances’, el director del Banc dels Aliments, Lluís Fatjó-Vilas, ha explicat que les xifres demostren que no s'ha produït una recuperació econòmica i que s’està deixant "una bossa de pobresa molt important". També ha recalcat la necessitat de lluitar contra el malbaratament que és “una de les essències del banc d’aliments” i la urgència de trobar un nou local perquè el banc està "sobrepassat".

Summary: Les persones ateses pel Banc dels Aliments de Barcelona baixen fins a un 8% al 2017


El ministre d'Afers Exteriors del govern espanyol, Josep Borrell, va intentar aturar en diverses ocasions una entrevista al programa 'Conflict Zone' del canal en anglès de la televisió alemanya DW, i va acusar el seu entrevistador de fer preguntes "manipulades". "Pari, si continua així, jo paro l'entrevista. No m'està interrogant, m'està entrevistant, i està fora de lloc. Faci les preguntes correctes i deixi'm parlar", assegura Borrell després d'acusar al presentador de "no saber res" del cas de l'1-O i d'enfrontar-s'hi per l'empresonament preventiu de l'expresidenta del Parlament, Carme Forcadell. "Pari, està mentint contínuament", li reclama en un altre moment, parlant de reformar la Constitució. El programa de Tim Sebastian, però, ha emès tota l'entrevista, amb els talls de Borrell inclosos.  El programa, d'uns trenta minuts, inclou preguntes sobre el procés català i l'empresonament de Forcadell, la corrupció, la llei mordassa o Gibraltar, i en tots els temes el ministre Borrell es mostra incòmode amb les preguntes del presentador.  De fet, el cap de la diplomàcia espanyola acusa el periodista de 'Conflict Zone' de "mentir contínuament", de fer preguntes "manipulades" i de ser un "ignorant". "D'on surt, vostè? Per què té aquesta idea? És increïble!", assegura Borrell en un moment de l'entrevista.  Durant la conversa, el ministre insisteix que a Espanya la "justícia és independent" i vincula la presó preventiva dels set líders catalans amb la situació de Carles Puigdemont. "Si Puigdemont no hagués escapat, potser el jutge hagués pres altres mesures", diu Borrell.  El ministre demana a l'entrevistador si no sap què va fer el 130è president al marxar a Bèlgica i el periodista Tim Sebastian li diu que creu que "no hi ha ningú al món" que no n'estigui al cas. Borrell tampoc respon a les preguntes de si la condemna a Espanya per manca de judici just a Otegi perjudica la reputació de l'Estat. "Li puc repetir que les estadístiques mostren que Espanya té menys casos al TEDH que molts altres països europeus", diu.  Al final del vídeo, Sebastian pregunta a Borrell si "podrien fer més" en la lluita contra la corrupció. "Segur. Vostè també. Podria fer millor les entrevistes", li etziba el ministre espanyol. El periodista agraeix a Borrell la participació en el programa però ell insisteix que, la propera vegada, "faci preguntes una mica menys manipulades". "No estic aquí per fer-li les preguntes que vol, ministre", clou el periodista de la DW.

Summary: Borrell, a un periodista de la DW: "Faci les preguntes correctes i deixi'm parlar"


El consell d'administració de Mercolleida ha aprovat aquest divendres el pressupost ordinari per a l'any 2019, que preveu uns ingressos de 926.800 euros i unes despeses de 808.553 euros i, per tant, un resultat positiu de 118.247 euros. Els ingressos de la llotja agropecuària lleidatana provenen bàsicament de l'arrendament de les oficines de l'edifici i de les quotes que paguen els usuaris per rebre els anàlisis de mercat dels mercats agrícoles i /o ramaders que genera l'entitat. D'altra banda, s'ha acordat nomenar l'alcalde de Lleida, Fèlix Larrosa, nou conseller i president del consell d'administració de Mercolleida, prenent d'aquesta manera el relleu a l'anterior alcalde, Àngel Ros.  El nou president de Mercolleida, Fèlix Larrosa. ha destacat la trajectòria i el posicionament de la llotja agropecuària lleidatana i ha esperonat, a la vegada, els consellers a treballar per assolir noves fites pensant en la globalització del sector. Per la seva banda, el conseller delegat de Mercolleida, Francesc Ollé, ha donat per finalitzat el procés de transformació digital, el qual ha consistit en un nou lloc web, la creació d'una aplicació mòbil i la renovació de la imatge. Ollé també ha fet referència al procés de reforma interior de l'edifici de Mercolleida, que ja es troba en funcionament des del juliol i que acull els departaments de Recursos Humans; Participació Ciutadana, Drets Civils i Cooperació; i Esports de l'Ajuntament de Lleida. Mercolleida és una Societat Anònima participada amb gairebé un 80% per l'Ajuntament de Lleida. Pel fet de ser l'accionista majoritari de l'entitat, és la Paeria qui en designa el seu president.

Summary: Mercolleida aprova un pressupost de 926.800 euros per a l'any 2019


El cap de campanya i secretari de Comunicació de Cs a Catalunya, David Mejía, valora "molt positivament" l'alta participació de la jornada electoral i considera que, al marge dels resultats, aquesta és una "molt bona notícia per a la democràcia". Sobre els resultats, Mejía ha evitat valorar els sondejos i assegura que el partit resta "expectant" per veure com evoluciona la nit. El cap de campanya assegura que Cs vol continuar sent "la veu dels constitucionalistes" al Congrés i dels que volen "una Espanya i un futur millor". Mejía també ha aprofitat per recordar i lamentar els fets ocorreguts durant la votació de la candidata Inés Arrimadas, quan una vocal de la mesa li ha negat la salutació: "Això demostra la fractura social a Catalunya però des de Cs seguirem treballant per a la convivència".

Summary: Cs resta "expectant" per conèixer els resultats i aspira a ser "la veu dels constitucionalistes" al Congrés


Les exportacions catalanes han batut un nou rècord entre gener i abril fins als 24.194 milions d'euros, que suposa el 4,5% més que el mateix període de l'any passat i la millor xifra de la història en aquest període acumulat, segons ha informat aquest dijous el Ministeri d'Indústria, Comerç i Turisme. Les vendes de Catalunya a l'exterior concentren el 25,5% del conjunt de l'Estat durant els primers quatre mesos de l'any. Durant l'abril, les exportacions també han registrat un màxim històric en aquest mes i han sumat 5.957,8 milions d'euros, un 8,1% més respecte al mateix període de l'any passat. Els sectors químic i de l'automòbil són els que més han contribuït en l'augment de les vendes de mercaderies de companyies catalanes a l'exterior.

Summary: Les exportacions catalanes baten un nou rècord i registren les millors xifres de la història fins a l'abril


El portaveu jurídic d'ERC al judici de l'1-O, Joan Ignasi Elena, ha criticat la compareixença de l'exdelegat del govern espanyol a Catalunya Enric Millo al Tribunal Suprem al qual ha titllat de "campió de la mentida". Elena ha descrit el testimoni de Millo "d'exercici delirant i esperpèntic": "Parlant d'objectes volants incendiats, d'arts marcials, de productes de neteja, de patades al cap. Tot un deliri d'afirmacions que a preguntes de les defenses és incapaç d'acreditar-ne ni una", ha dit. El portaveu jurídic dels republicans ha retret aquest dimarts al vespre en declaracions a les portes de l'alt tribunal que el "testimonis de mentida del govern del cinisme", en referència a l'executiu de Mariano Rajoy, intenten "acreditar una violència que saben que no existeix".  "Testimonis de part han vingut a intentar sostenir les imputacions de la fiscalia sense suport de fets concrets", ha afirmat Elena. El portaveu jurídic d'ERC ha dit que Millo només ha fet "insinuacions, interpretacions i afirmacions genèriques" i ha demostrat una "incapacitat absoluta de dir un cas concret".

Summary: Elena titlla Millo de "campió de la mentida" i veu "delirant i esperpèntic" el seu testimoni al Suprem


El president de l'Audiència de Lleida, Francesc Segura, ha demanat més jutjats del contenciós administratius i socials pel volum de feina que es registra actualment que es tradueix en un ''retard i insatisfacció'' dels ciutadans a l'hora d'obtenir respostes. Amb un volum poblacional de 430.000 habitants, Lleida disposa de només 1 jutjat Contenciós i 2 jutjats Socials. Segons Segura, això és un ''desgreuge'' respecte a altres territoris de l'Estat ja que Lleida, és l'única demarcació que amb més de 300.000 habitants només té aquest volum de jutjats. Durant la presentació de la memòria 2015 de l'Audiència, Segura també ha valorat positivament el nou edifici judicial de Balaguer però si que ha alertat del col·lapse que s'està registrant als jutjats de Cervera. Així mateix, ha lamentat que 5 anys després de l'inici d'obres al Canyeret aquestes encara no hagin acabat.  Lleida és l'única demarcació de l'estat espanyol que amb més de 400.000 habitants només té un únic jutjat del Contenciós Administratiu. Totes les províncies amb més de 300.000 habitants compten amb dos o més jutjats d'aquest tipus. Aquesta circumstància sumada a l'elevada càrrega de treballa que ha hagut de suportar aquest jutjat en els darrers anys, ha portat al president de l'Audiència de Lleida a demanar la creació d'un altre jutjat contenciós o si més no a reforçar l'actual de manera urgent. Segura ha dit que fa temps que demanen aquest reforç i creu que al llarg del 2017 arribarà, tot i que no ha volgut entrar a valorar el motiu pel qual Lleida està en una situació inferior a la resta de territoris semblants i ha lamentat que actualment s'estigui al nivell de Terol, Osca o Sòria, que tenen una població menor. En aquest sentit, Segura ha dit que passa exactament el mateix amb els jutjats socials, on Lleida és l'únic territori amb més de 400.000 habitants que només té dos jutjats d'aquestes característiques. Totes les províncies amb més de 300.000 habitants (a excepció de Salamanca) disposen de tres o més jutjats socials. En aquest cas doncs, el president de l'Audiència també ha demanat un reforç que considera que també hauria d'anar acompanyat d'una millora de ''l'estructura'' per poder absorbir el volum de feina. Malgrat aquesta reclamació, Segura ha destacat que en el darrer any s'ha reduït el temps de resposta d'aquests jutjats socials i s'ha passat d'una mitjana d'un any a 4 o 5 mesos. Baixa l'ingrés de procediments Segura ha destacat que durant el 2015 s'ha registrat una tendència generalitzada a la baixa en l'ingrés de procediments als àmbits judicials de forma general a tot el territori i jurisdiccions. Així ha destacat que al Civil, hi ha una baixa de prop del 18% al jutjat d'instrucció 1. Al Penal, també hi ha una baixa general, tant a instrucció, amb un 9%, com als Penals, amb un 13%. Al de violència domèstica es baixa un 4,28%; al Contenciós la tendència és del 24% i als jutjats socials d'un 8%.  Així mateix, al territori també hi ha una tendència a la baixa on a Balaguer es registra un 21% menys, a Cervera un 12%, a la Seu d'Urgell un 12,40%, a Solsona un 26,8%, a Tremp un 20,56% però a Vielha puna un 55% degut a que durant el 2015 van ingressar un nombre molt important de reclamacions per quotes de les comunitats de propietaris. Segura ha explicat que hi ha una tendència a l'alça però a la secció Civil de l'Audiència, amb un 35%. Ho ha justificat amb el fet que la majoria de procediments són preferents i clàusules sòl. Ha afegit també la pujada de la secció Penal de l'Audiència, amb un increment del 17% de causes penals degut a un reforç que hi ha hagut que s'ha traduït amb una pujada del nombre de resolucions i apel·lacions. Obres i nous jutjats Tot i elogiar i mostrar-se esperançat amb el nou edifici judicial de Balaguer que s'ha posat en marxa aquesta primavera amb un increment de personal i també amb la implantació de l'oficina judicial, Segura no s'ha estat de criticar el retard de les obres a l'edifici del Canyeret, que s'han allargat més de 5 anys. En aquest sentit, ha instat a Justícia a finalitzar-les i confia que al llarg de l'any que ve s'haurà portat a terme el recondicionament dels jutjats. Finalment, pel que fa als Jutjats de Cervera, Segura ha alertat de la problemàtica que suposa la reducció de la plantilla a Primera Instancia i Instrucció i ha demanat una ampliació de dos funcionaris més a cada jutjat com a mesura necessària per tal de normalitzar la situació.

Summary: Lleida és l'únic territori de l'Estat amb més de 300.000 habitants que només té un jutjat contenciós administratiu


El dramaturg Jordi Oriol i l'il·lustrador Riki han adaptat 'El rei Lear' de William Shakespeare per a públic familiar amb una història que involucra els espectadors en els esdeveniments d'una història que es podrà veure, a la sala online del Teatre Lliure, de l'11 al 14 de juny. Serà l'últim espectacle del cicle Clàssics per a criatures que ha impulsat l'equipament. 'Rei Liró' manté el format en vers de l'escriptura shakesperiana i està recomanat a partir de 10 anys. La versió se centra en el principal problema del protagonista: la bogeria, estimulada per l'engany de les aparences. A la pantalla, l'actor Nao Albet, que farà les veus de tots els personatges, demanarà al públic que s'imagini que es troba a la platea d'un teatre. El liró d'aquest nou Lear no només reconeix l'amor fingit, sinó que li cal perdre la vista i tota l'autoritat per poder veure i enfrontar-se amb la crua realitat. A mesura que avanci l'acció, un cursor guiat per Riki Blanco anirà construint la ficció. Crearà les escenes, dibuixarà els personatges, els farà parlar i, fins i tot, consultarà internet i activarà llistes de reproducció. L'espectador, doncs, tindrà un doble punt de vista sobre l'espectacle: podrà seguir la història alhora que veurà com ha estat el procés de creació del muntatge. Amb l'adaptació d'El rei Lear de Jordi Oriol i Riki Blanco s'acaba Clàssics per a criatures, un cicle per donar a conèixer al públic familiar quatre clàssics de la literatura dramàtica universal en format de conte il·lustrat. Va estrenar-se al mes de maig dins la programació digital del Lliure i s'hi han pogut veure La casa de Bernarda Alba, per Victoria Szpunberg i Ana Yael, Terra baixa, per Pau Miró i Fito Conesa, i Antígona, per Helena Tornero i Pau de Nut. La proposta s'insereix en una nova manera de fer arribar el teatre al públic i és que, un cop comprada l'entrada, el primer dia de funció a les 17h l'espectador rebrà un correu electrònic amb un enllaç a la Sala online del Lliure per poder accedir a l'espectacle, que es podrà veure fins al diumenge 14 de juny a la mitjanit.

Summary: El Lliure estrena l'obra 'Rei Liró', una versió del clàssic de Shakespeare per a públic familiar


Els dos màxims responsables de la Brimo dels Mossos el setembre del 2017, que van estar presents a Economia el 20-S, han assegurat aquest dimarts que era "impossible" complir certes ordres dels seus superiors per donar resposta als requeriments de la Guàrdia Civil. Així, han explicat que no va ser possible fer un perímetre de seguretat a la porta de la Conselleria ni al voltant dels cotxes policials, així com tampoc fer un passadís prou llarg i segur perquè entressin els detinguts o sortís la comitiva judicial. Tots dos han destacat que mai havien vist una concentració tant "densa" i multitudinària de persones. L'exnúmero 2 de la Brimo ha explicat que ell va arribar a Economia una mica més tard de les 11 del matí i que en aquells moments tenia uns 80 agents antiavalots disponibles per fer front a uns 2.000 concentrats, segons els seus càlculs. En tot cas, ha explicat que tant el passadís del matí com el de la tarda era impossible fer-los prou amples perquè hi passés un cotxe.  Quan li van demanar que fes un passadís per poder entrar els detinguts va veure que era impossible fer-lo des de la porta d'Economia fins el Teatre Coliseum, a uns 90 metres de distància. El cap dels Mossos a Barcelona, el comissari Joan Portals, i el major Trapero li van insistir a ordenar-li des del Cecor i ell ho va haver d'intentar. No obstant això, es va fer impossible. Cap a les 2 del migdia el van citar a una reunió dins d'Economia amb la Guàrdia Civil. Pensava que seria per fer el passadís per a l'entrada dels detinguts, però va ser aleshores  quan li van explicar que hi havia armes llargues dins dels cotxes policials aparcats davant la porta i completament rodejats. Tot i valorar-ho amb diversos comandaments, van acabar concloent que era "impossible apartar" tota la gent que hi havia al voltant dels vehicles per fer-hi un perímetre de seguretat. Segons ell, haurien fet falta tanques de seguretat per mantenir la gent allunyada i no tenir els concentrats "a un pam" dels antiavalots. En preparar un segon passadís al vespre, per garantir la sortida de la comitiva judicial, també van tenir problemes perquè els voluntaris només arribaven des d'Economia fins la cantonada, no pas fins al Coliseum. Mentre el preparaven, un agent va rebre un cop d'ampolla al cap i els concentrats van increpar els antiavalots. Es van retirar. Més tard ho van tornar a intentar, però quan la gent veia els antiavalots encara els pressionava més contra la paret i el passadís no era continu. "Hi havia tanta gent, una densitat tant alta que era impossible fer servir les defenses", ha relatat, i aquesta situació es va allargar una hora. Fer una càrrega policial en aquelles condicions podia provocar una "allau" humana, ha dit. Preguntat pel fiscal, el sotsinspector ha dit que cap opció era del tot "prudent", però el "més segur" era fer sortir la comitiva judicial caminant. Per la seva banda, l'inspector en cap de la Brimo ha explicat que aquell dia tenia festa però es va incorporar a la tarda. Primer va anar a la seu de la CUP, on la presència de fins a 25 unitats antiavalots de la Policia Nacional feia inútil la presència de Mossos. Cap a quarts de set de la tarda va arribar a Economia on ja es va plantejar el passadís per fer sortir la comitiva judicial, passadís fet per voluntaris de l'ANC, agents de la Brimo i una càpsula d'escortes. A les 9 de la nit va rebre la ordre directa del comissari Portals per acabar de fer el passadís, cosa que ell va complir tot i no veure-ho viable, com va acabar passant per culpa del "bloqueig, col·lapse i pressió" dels concentrats. Va ser poc després, cap a les 10 de la nit, quan va parlar per primer cop  amb l'expresident de l'ANC Jordi Sànchez, que li va exigir que retirés la Brimo d'allà perquè no era el que "havien acordat". "Va tenir un comportament complicat, una actitud altiva i prepotent, donant-me ordres", ha relatat. Sànchez va dir que trucaria  al president Puigdemont i al conseller Forn i que li acabarien fent retirar els agents. "Que truqui el Papa de Roma", li va respondre l'inspector, que va afegir que només compliria ordres dels seus superiors jeràrquics. "Trapero s'ha begut l'enteniment", ha dit que li va etzibar Sànchez. La conversa la va gravar un càmera de la Brimo per ordre del cap dels antiavalots. L'inspector va marxar d'allà i pocs minuts després Sànchez va voler tornar a parlar amb ell, ara amb un "canvi d'actitud, més col·laborador". Es va oferir per calmar els ànims a la gent, i l'inspector va permetre als Jordis entrar al passadís de seguretat per poder parlar amb els concentrats. "La primera trobada va ser molt dolenta, la segona va ser molt correcta, i vaig aprofitar el canvi d'actitud", ha relatat. Cap a quarts de dotze de la nit, dos agents de mediació van ser confosos per guàrdies civils quan passaven pel passadís de seguretat i es van resguardar al Teatre Coliseum. Molts concentrats es van agrupar davant la porta, i l'inspector de la Brimo va demanar a la gent per megafonia que s'apartés perquè no eren guàrdies civils. També va trucar a Sànchez perquè l'ajudés, i al cap d'uns deu minuts la gent ja s'havia allunyat  de la porta. Al cap d'una hora va sortir pel teatre la lletrada del jutjat d'instrucció 13 sense cap impediment. El judici continuarà la setmana que ve, quan està prevista la declaració de diversos comissaris i altres comandaments dels Mossos com el de Barcelona, Joan Portals, Emili Quevedo,  Miquel Esquius, Amadeu Domingo, Miquel Justo Medrano, Antoni Verger, Carles Anfruns, David Boneta, Josep Milan, Francesc Xavier Monclús o Sergi Pla, entre altres. Igualment, està prevista la declaració del secretari del TSJC, l'exconseller d'Interior Jordi Jané, l'exsecretari general d'Economia Josep Maria Jové i l'exsecretari del Govern Joan Vidal de Ciurana.

Summary: Els caps de la Brimo asseguren que era impossible fer passadissos i perímetres de seguretat el 20-S a Economia


La Universitat de Barcelona (UB) i la Universitat Pompeu Fabra (UPF) són les dues úniques universitats catalanes que l’Academic Ranking of World Universities ha inclòs entre les 300 millors del món. Tot i la bona posició, que comparteixen amb la Universitat de Granada, la UB ha perdut posicions, ja que les tres darreres edicions del rànquing, el 2016, el 2015 i el 2014, formava part del grup d’entre les millors 150 universitats del món, liderant l’oferta espanyola. El rector de la UB, Joan Elias, tot i considerar bons els resultats obtinguts, atribueix aquest descens a la manca de finançament i a la impossibilitat de polítiques de professorat que estabilitzin i renovin les plantilles docents.  Pel màxim responsable de la UB, aquests resultats demostren els efectes de la crisi econòmica 	i de les retallades. En un comunicat, Elias ha tornat a demanar més inversió i ‘’confiança’’ en les universitats per poder millorar la posició els cursos vinents. Per la conjuntura, doncs, Elias considera que tan la UB com la resta de centres estatals que apareixen al rànquing, han tingut uns bons resultats.   La Universitat Autònoma de Barcelona (UAB) s’ha situat en l’interval d’entre els 201 i 400 millors centres universitaris, igual que la Complutense de Madrid i la de Santiago de Compostela. En el següent interval, s’hi ha posicionat la Universitat Politècnica de VAlènica, la Jaume I, la del País Basc i la Universitat de València. En total, són 11 institucions estatals les que es classifiquen en aquesta edició 2017. L’Academic Ranking of World Universities classifica les 500 universitats del món, però només en les 100 primeres els atorga una posició exacta; la resta les separa per intervals.

Summary: La UB retrocedeix al rànquing de Shangai que la considerava entre les millors 150 universitats del món


La plaga de l'eruga defoliadora del boix ('Cydalima perspectalis') seguirà estenent-se pel territori. Des del 2017 que ha afectat amb virulència a la Garrotxa i una part del Ripollès i la previsió és que es propagui de forma radial cap al nord, en direcció a la Cerdanya i a l'oest, cap al Berguedà. A partir de l'experiència de la Garrotxa, on s'ha arribat a una afectació del 90%, s'ha vist que la primera fase és "severa" i arrasa els boixos però que al cap d'uns anys, la plaga baixa d'intensitat perquè també queden menys fulles per alimentar-se. En el cas de parcs i jardins, la constància amb els tractaments fitosanitaris han afavorit la recuperació de boixos que han pogut rebrotar. Així s'ha exposat durant una jornada tècnica que s'ha fet a Ripoll. La plaga de l'eruga defoliadora del boix, de nom científic 'Cydalima perspectalis', continuarà estenent-se en direcció a la Cerdanya i cap al Berguedà. Al sud de Catalunya encara no hi ha arribat però els experts creuen que és qüestió de temps perquè es va estenent de forma radial. "En zones de més boixedes, com ara la zona del Pallars, també està començant a arribar-hi", ha afirmat Jordi Artola, expert de Dorcus-Observatori dels Invertebrats. La seva propagació en territori català es remunta el 2014 quan es va detectar per primer cop a Besalú (Garrotxa). No va ser fins al 2017, però, quan van saltar les alarmes al constatar-se danys importants a alguns boixos monumentals a Olot. En aquell moment, el Departament d'Agricultura, juntament amb tècnics del Parc Natural de la Zona Volcànica de la Garrotxa i el SIGMA van començar un seguiment exhaustiu amb la col·locació de trampes amb feromones.  Gràcies a aquest seguiment, s'han ampliat els coneixements sobre els cicles naturals i la seva propagació. Precisament aquest divendres s'ha celebrat una jornada tècnica a la Fundació Eduard Solé de Ripoll per posar en comú tots aquests coneixements amb una seixantena d'assistents, entre tècnics i propietaris forestals. A la capital del Ripollès, aquest estiu s'ha viscut una invasió de papallones d'aquesta espècie. La previsió és que properament arribi també a Campdevànol i la Vall de Ribes on també hi ha importants zones de boix.  Una plaga que baixa d'intensitat Basant-se en l'experiència a la Garrotxa, on hi ha hagut una afectació del 90% , s'ha vist que la primera fase és "severa" amb boixos "arrasats". La part esperançadora, però, és que s'ha vist que els exemplars tenen capacitat per rebrotar. El que no se sap, però, és fins quan els boixos poden sobreviure a nous atacs. També s'ha constatat que, amb el temps, la plaga baixa d'intensitat. La falta de menjar fa que hi hagi menys papallones i que l'afectació sigui menor. Les temperatures extremes, com ara la calor de l'estiu, i la falta d'humitat també redueixen la capacitat de propagació de l'eruga.  Els depredadors naturals també hi jugaran un paper important. Ocells com la mallerenga carbonera o la vespa asiàtica poden contribuir a l'equilibri. Des de la Generalitat tenen previst seguir estudiant la seva propagació amb els diferents agents del territori i també l'evolució dels "enemics" naturals d'aquesta espècie. Una de les grans incògnites és si les poblacions de boix podran resistir abans que s'arribi a l'equilibri i es posi fi a la plaga. Èxit amb els tractaments a jardins i tanques Durant la jornada, s'ha parlat sobre l'eficàcia dels tractaments fitosanitaris. En els entorns forestals i de muntanya es descarta aquesta opció perquè és "inviable" a nivell econòmic i per dimensió. Ara bé, en el cas de zones urbanes on hi ha jardins i tanques, s'ha demostrat que, si s'apliquen de forma constant i en el moment idoni, es poden recuperar exemplars que havien quedat arrasats. Així s'ha vist a Olot, on ja hi ha boixos rebrotant.  Durant la jornada, s'ha subratllat la importància que particulars i administracions facin tractaments fitosanitaris als boixos, fins i tot si encara estan completament verds, perquè poden tenir ja les larves i no apreciar-se a simple vista. Si no es tracten, "seran un reservori" que atacaran de nou aquelles zones que s'estan intentant recuperar, ha advertit Artola.

Summary: Els experts preveuen que la plaga de l'eruga del boix continuï estenent-se cap al nord i oest de Catalunya


Els Mossos d'Esquadra van detenir aquest dilluns un home de 40 anys, nacionalitat romanesa i veí de Lleida, com a suposat autor d'un delicte de conducció temerària, sota els efectes de l'alcohol i per negar-se a fer la prova d'alcoholèmia així com d'atemptat als agents de l'autoritat. Segons la policia els fets van passar pels volts de dos quarts de quatre, durant un control de trànsit a l'alçada del quilòmetre 451 de l'A-2, al terme d'Alcarràs (Segrià). Després de detectar el cotxe i aconseguir aturar-lo el conductor va sortir-ne en un estat d'excitació molt alt i amb clars símptomes d'anar begut i va intentar agredir els agents. Així mateix, la policia va comprovar que no tenia carnet de conduir.  Els agents van veure un cotxe que quan va veure la policia va fer una maniobra evasiva i va intentar entrar en una rotonda conduint en sentit contrari de la marxa i li van fer indicacions per parar el cotxe però aquest va fer cas omís. Durant la fugida va fregar lateralment un camió que circulava en direcció contrària.  Els agents van iniciar un seguiment a distància per tal d'assegurar la seguretat dels altres usuaris de la via i va aconseguir atrapar el cotxe quan va patir una sortida de via.

Summary: Detingut un conductor a Alcarràs per conduir begut i sense carnet


La patronal agroalimentària ha demanat al govern espanyol que presenti un recurs d'inconstitucionalitat contra l'impost de les begudes ensucrades aprovat pel Govern de la Generalitat de Catalunya. Les empreses fan aquesta petició després dels resultats d'un informe que han encarregat sobre la constitucionalitat de la norma, que indiquen que "no és conforme amb les exigències i limitacions del principi de territorialitat fiscal o tributària" o que "estableix un seguit de desincentius a la deslocalització d'empreses de distribució". L'informe també posa de manifest, segons una nota que ha fet pública la patronal, que la taxa "presenta similituds" amb l'IVA, per la qual cosa, "vulnera la prohibició d'equivalència o de doble imposició". Finalment l'estudi també adverteix que el tribut "afecta la seguretat jurídica, conculca el principi d'igualtat i no discriminació i és contrari al principi de capacitat". La patronal lamenta les "conseqüències negatives" que, al seu parer, tindrà l'entrada en vigor de l'impost "per al funcionament de la unitat de mercat", així com les "càrregues desproporcionades" que suposa per a les empreses i la "consegüent inseguretat jurídica". En aquest sentit consideren que aquesta política fiscal "incipient" sobre els aliments suposarà "unes barreres operatives injustificades" quan s'estengui cap a altres productes i Comunitats Autònomes. També tindrà una càrrega administrativa "colossal", d'una complexitat i uns costos "inassumibles per a les empreses". I afirmen: "En un mercat europeu cada cop més digital que tendeix a la integració, és totalment anacrònic fragmentar el nostre mercat intern amb tributs d'aquest tipus". La petició al govern espanyol va signada per les organitzacions Asaja, Coag, UPA, Cooperativas Agroalimentarias, Fiab, Promarca, Aecoc, Anged, Asedas, Aces, Fehr i Marcas de Restauración. Aquestes firmes representen tant la cadena agroalimentària com l'hostaleria i la restauració.  Segons indiquen, suposen en conjunt més del 20% del PIB nacional, i hi treballen més de cinc milions de persones, gairebé el 30% de l'ocupació total de l'Estat.

Summary: La patronal agroalimentària demana al govern espanyol que recorri al TC l'impost de les begudes ensucrades


L'acusada pel crim de la Guàrdia Urbana, Rosa Peral, ha assegurat durant la seva declaració que no va sospitar la mort de Pedro Rodríguez fins quatre dies després dels fets. A preguntes del fiscal ha argumentat que hauria estat "inhumà i desproporcionat" pensar que algú havia assassinat a la seva parella i que per això confiava que tornaria a casa. L'acusada ha dit que la nit dels fets va veure Albert López arribar saltant la tanca de casa seva amb una destral i una pistola però que no va denunciar res per "por". També ha indicat que si va enviar missatges fent-se passar per la víctima o va anar al Pantà de Foix va ser perquè li va ordenar l'altre acusat, amb qui ha negat que tingués cap relació amorosa.

Summary: Rosa Peral assegura que no va sospitar la mort de Pedro Rodríguez fins quatre dies després dels fets


La portaveu de Cs, Inés Arrimadas, ha anunciat aquest dilluns que el partit trenca amb l'ex-primer ministre francès Manuel Valls i que els seus tres regidors conformaran un grup diferenciat a l'Ajuntament de Barcelona. Així ho ha decidit el Comitè Permanent del partit taronja, que s'ha reunit aquest dilluns a Madrid, després que Valls, Celestino Corbacho i Eva Parera votessin a favor d'investir Ada Colau com a alcaldessa de Barcelona. "Colau ha fet el mateix que faria Ernest Maragall, que és com a primera mesura posar l'Ajuntament al servei del separatisme", ha lamentat Arrimadas després de l'anunci de la batllessa de tornar a col·locar el llaç groc a la façana del consistori.

Summary: Cs trenca amb Valls a l'Ajuntament de Barcelona per haver facilitat la investidura de Colau


La industria agroalimentària de les comarques de Lleida constitueixen el ''rebost'' de Catalunya i com a tal no pot quedar fora de la infraestructura estratègica que suposa el Corredor del Mediterrani, segons han coincidit a defensar el president de la Diputació de Lleida i el president de la Cambra de Comerç de Lleida, Joan Reñé i Joan Horaci Simó. Reñé, en el primer any de participació de la Diputació de Lleida en el Saló Internacional de la Logística (SIL), ha defensat la necessitat de construir un tercer fil en la infraestructura ferroviària entre Lleida i Tarragona amb l'objectiu que les mercaderies que se s'incorporin al Corredor Mediterrani ho facin sobre una plataforma d'ample internacional. Reñé ha explicat que la participació per primer cop en el SIL suposa el punt de partida del projecte del grup de treball de Lleida 'Logística-Corredor del Mediterrani' que compta amb complicitat de Joan Amorós, president del grup de pressió FerrMed.  El president de la Diputació ha rebut a l'estand de la Diputació de Lleida al secretari d'estat d'Infraestructures, Julio Gómez-Pomar, el conseller de Territori i Sostenibilitat, Josep Rull, i a diferents autoritats del SIL entre els que destacava el representant de la ciutat convidada a l'edició d'aquest any al SIL, la localitat xinesa de Yiwu.  El titular de la Diputació ha explicat que aquest projecte de connexió amb el Corredor del Mediterrani que comença a caminar amb la presència del SIL compta amb el suport del Govern i els pròxims mesos, un cop constituït el nou govern espanyol després de les eleccions del 26-J, es presentarà davant les noves autoritats del Ministeri de Foment.  Reñé ha manifestat que Lleida té possibilitats de ''competir'' amb Saragossa perquè és un territori extens i amb capacitat de construir un gran centre logístic.  Aquest projecte requereix que la connexió de Saragossa amb el Corredor del Mediterrani amb ample internacional, tant de passatgers com de mercaderies, passi per la capital del Segrià per dirigir-se cap a Tarragona i al Corredor del Mediterrani. Una connexió que permetria una ràpida comunicació de les empreses del sector agroalimentari lleidatanes amb els ports de Tarragona i de Barcelona i amb la mateixa plataforma ferroviària del Corredor del Mediterrani.  Reñé ha defensat el posicionament estratègic de Lleida entre el corredor de l'Atlàntic, el corredor Central i el Corredor del Mediterrani. El ''nostre potencial'' és aquesta ubicació geogràfica estratègica, ha reblat.  El president de la Cambra de Comerç de Lleida, Joan Horaci Simó, ha destacat la necessitat que el ''rebost'' de Catalunya que és Lleida tingui una ràpida connexió ferroviària amb el Corredor del Mediterrani per a les empreses del sector agroalimentari lleidatanes.  Finalment, Joan Amorós, president de Ferrmed, ha manifestat el ple suport a la ''branca'' lleidatana del Corredor del Mediterrani i ha anunciat que els pròxims mesos s'organitzarà una jornada a Lleida per defensar aquest projecte que de moment impulsen una trentena d'empreses i institucions lleidatanes.

Summary: Reñé reclama l'ample internacional per la connexió ferroviària de Lleida amb el Corredor del Mediterrani


Els Mossos d'Esquadra van detenir el passat 20 de juny a Cornellà de Llobregat (Baix Llobregat) tres membres d'un grup especialitzat en robatoris a clients d'hotels del Baix Llobregat, Maresme i la Selva. Se'ls acusa d'haver comès sis robatoris en hotels d'aquestes tres comarques. amb 70 antecedents per fets similars, buscaven que les seves víctimes fossin turistes i els abordaven aprofitant els seus descuits o distraient-los. Els arrestats són dos homes i una dona de 40, 43 i 45 anys, nacionalitat cubana i peruana i amb domicili a Badalona, Cornellà de Llobregat i l’Hospitalet de Llobregat.  La investigació es va iniciar a mitjans del mes d’abril quan es va tenir coneixement de dos furts a l’interior de dos hotels dels municipis de Sant Andreu de la Barca i de Martorell. Els autors dels fets van endur-se al descuit part de l’equipatge d’una persona que s’allotjava a l’hotel mentre esperava un ascensor i el maletí d’un guia turístic mentre organitzava l’allotjament del seu grup de turistes.   Dies després, concretament el 2 de juny, els mateixos lladres van cometre dos furts més a clients que es trobaven allotjats en establiments hotelers de Sant Just Desvern i de Martorell. Concretament, els lladres van sostreure, també al descuit, una maleta mentre el client estava realitzant el registre a l’hotel i una bossa de mà de l’interior d’un vehicle estacionat davant la porta de l’establiment mentre la víctima esperava a la seva família.   Els dos darrers fets van tenir lloc el 12 de juny en dos hotels de Lloret de Mar i Malgrat de Mar. Els lladres van sostreure, sense que la víctima se n’adonés, una de les seves bosses mentre es trobava esperant un autobús a la porta de l’hotel. Amb l’altra víctima van utilitzar el mètode conegut com la taca, que consisteix en tacar la seva víctima amb un líquid amb l’objectiu de distreure-la, mentre es trobava carregant el seu vehicle per marxar i van aconseguir sostreure una bossa de mà amb tota la seva documentació personal, diners en efectiu i telèfons mòbils entre d’altres objectes.   Gràcies a les imatges enregistrades per les càmeres de seguretat dels establiments hotelers, els investigadors van aconseguir identificar i localitzar els membres del grup que havien comès els sis furts, on totes les víctimes eren de nacionalitat estrangera, i el vehicle que utilitzaven.   Els agents van acreditar que els investigats en el seu 'modus operandi' sempre utilitzaven disfresses i complements per dificultar la seva identificació. A més, buscaven que les seves víctimes fossin turistes i adaptaven la seva forma d’abordar l’objectiu que s’havien marcat aprofitant els descuits o distraient a la víctima, per exemple amb el mètode de la taca. Així mateix, el grup estava organitzat i cada membre del grup criminal es distribuïa una tasca concreta.   Finalment, el 20 de juny els investigadors van detenir a Cornellà de Llobregat els dos homes i la dona investigats com a presumptes autors dels furts i per pertinença a grup criminal. Els arrestats, amb més de 70 detencions per fets similars, van passar a disposició judicial i el jutge en funcions de guàrdia va decretar la seva llibertat amb càrrecs. La investigació continua oberta i no es descarten més detencions.

Summary: Detinguts tres membres d'un grup especialitzat en robatoris a clients d'hotels del Baix Llobregat, Maresme i la Selva


L'Associació de juristes en defensa de la llengua pròpia, Juristes per la Llengua, ha denunciat una "nova mesura de discriminació" de l'Estat espanyol dels drets lingüístics dels llicenciats en Dret. En concret han criticat que l’examen d’aptitud per a l’exercici de l'advocacia es convoqui "únicament en llengua castellana, igual que es va fer en els dos anys anteriors" malgrat les queixes que aquest fet va suscitar. A parer de l'entitat, aquesta actitud "no respecta l'oficialitat del català" i perjudica "de manera evident" els advocats que volen exercir a Catalunya. El col·lectiu denuncia que l'Administració estatal incompleix "una vegada més" la Constitució, que obliga a protegir el català. Juristes per la Llengua considera també que el govern espanyol "es burla" de les recomanacions del Consell de Ministres del Consell d'Europa, que "exigeix" les autoritats espanyoles que modifiquin el marc jurídic per permetre als ciutadans l'exercici dels drets lingüístics davant la justícia, així com formar el personal judicial per garantir l’aplicació de l’article 9 de la Carta Europea de les llengües regionals o minoritàries.   L'entitat lamenta que, tal com està regulat, "ni tan sols en l’accés a l’advocacia es respecta –ni es reconeix- el mèrit de conèixer la llengua pròpia", fet que, a parer dels juristes, comporta que no s’avanci en el "respecte" al dret a utilitzar la llengua pròpia davant dels tribunals.     El col·lectiu ha acusat el govern espanyol d'"ignorar" els drets lingüístics dels ciutadans de Catalunya, "marginant" el dret a parlar i a expressar-se en català i "evitant" el compliment dels compromisos internacionals que obliguen a garantir l’ús del català a la justícia. També han alertat que l’ús del català està retrocedint "greument" per la pràctica restringida tant de les autoritats o funcionaris com dels professionals que intervenen en el sector.    Finalment, Juristes per la Llengua ha exigit a l’Estat una rectificació "immediata" i que es respecti el dret a fer els exàmens de Dret en llengua catalana.

Summary: Juristes per la Llengua denuncia que l'examen d'aptitud per exercir l'advocacia és només en castellà


El fiscal superior de Catalunya, José María Romero de Tejada, ha tornat a convocar per aquest dimecres a les 12 del migdia una reunió de coordinació amb els Mossos d'Esquadra, la Guàrdia Civil i la policia espanyola. Es tracta de la tercera reunió d'aquestes característiques per tal de coordinar i fer balanç de les actuacions policials contra l'1-O. La reunió es produirà dos dies després de la primera trobada del càrrec del Ministeri de l'Interior designat per coordinar el dispositiu policial, a la seu de la Delegació del govern espanyol a Catalunya, i també després que el major dels Mossos, Josep Lluís Trapero, demanés a Romero de Tejada que reconsiderés la decisió d'encarregar a Pérez de los Cobos aquesta coordinació policial. En la seva carta, Trapero ha assegurat que el cos ha complert les instruccions de la fiscalia i que ha obert diligències pels preparatius del referèndum de l'1-O, i subratlla que "aquest cos policial ha complert escrupolosament i en tot moment amb els requeriments i les ordres donades per aquesta fiscalia, sense que hagi rebut cap directriu o ordre d'ampliar o modificar la seva forma d'actuació". En la missiva, el major dels Mossos recorda que s'ha demanat "reiteradament" que "si la manera de procedir" dels Mossos havia de ser una altra, "es donessin les directrius específiques i es concretessin les mesures per dur-les a terme".   En aquest sentit, Trapero ha assegurat que aquestes concrecions "no s'han donat mai" i ha afegit que "l'única observació" que s'ha fet del pla dels Mossos d'Esquadra es va fer en la reunió de dissabte, quan es va dir, segons el major, que el fiscal general de l'Estat considerava que el pla d'actuació dels Mossos per a l'1-O "era el correcte per a unes eleccions generals però no era suficient per impedir el referèndum" i que a partir d'ara l'encarregat de la coordinació de tots els cossos policials amb presència a Catalunya seria el cap del gabinet de Coordinació i Estudis de la Secretaria d'Estat de Seguretat, el coronel de la Guàrdia Civil Diego Pérez de los Cobos.   Trapero explica que Pérez de los Cobos va dir que el pla "no garantia que no s'obrissin els locals" en considerar que els efectius disponibles eren "insuficients", una mesura, segons subratlla el major, que "en cap moment ha estat concretada ni ordenada per cap autoritat judicial, malgrat existir procediments judicials oberts, ni tampoc per la pròpia fiscalia". Trapero assegura en la carta que el pla dels Mossos preveu "la presència d'efectius policials en tots els punts que es designin com a locals de votació, sense poder fer més especificació respecte de l'actuació operativa que es desplegarà". En aquest sentit, el major detalla que l'objectiu és "vetllar" per la seguretat dels ciutadans, el manteniment de l'ordre públic a cada centre i garantir el compliment de la instrucció 2/2017. El major dels Mossos considera que el cos "ha donat en tot moment" compliment a les instruccions rebudes per la fiscalia i, per això, diu, "no queda justificada" la mesura adoptada i menys encara, afegeix, quan no s'ha objectivat quines actuacions són les que justifiquen que la direcció de la coordinació dels dispositius "hagi de ser encomanada a un òrgan no operatiu depenent del Ministeri de l'Interior". També ha afegit que és "contradictori" que "de manera reiterada en les diferents reunions", tots els participants hagin afirmat que es tracta d'una competència dels Mossos. Així mateix, ha apuntat que hi ha òrgans com la Comissió de Coordinació Policial de Catalunya per coordinar els dispositius per a la seguretat i l'ordre públic de l'1-O i ha recordat que l'aplicació de la llei del 1986 que la fiscalia ha utilitzat per justificar el canvi de coordinació "comportaria entra en conflicte" amb les competències de l'Estatut d'autonomia de Catalunya del 2006. No obstant, Trapero ha assenyalat que la mesura del fiscal "només estaria justificada en aquells supòsits de concurrència espontània i 'in situ' dels dos cossos policials, on la necessitat urgent d'intervenció operativa impedeix activar els mecanismes de coordinació" i ha assegurat que "aquesta espontaneïtat no es dóna en relació amb els dispositius" per a l'1-O. El major sentencia que l'adopció de la mesura del fiscal "no pot sustentar-se en aquest precepte" perquè la circumstància que regula no es dóna en el cas del referèndum. "Assumir el contrari suposaria 'de facto' sostreure les competències de comandament i gestió operativa del cos dels Mossos d'Esquadra, legalment atribuïdes a la Generalitat i a l'estructura de comandament del cos", ha apuntat. Trapero, que ha reclamat que es convoqui la Comissió de Policia creada en la Junta de Seguretat del 2009 Finalment, Trapero conclou que la mesura de Romero de Tejada afecta la "professionalitat" i el "prestigi" i demana al fiscal que reconsideri la seva decisió de traslladar la coordinació dels cossos policials a Pérez de los Cobos.

Summary: La fiscalia torna a convocar tots els cossos policials per aquest dimecres


La 8a edició del Berguedà Folk acollirà del 16 al 18 de setembre a l'Alberg de la Colònia Cal Pons de Puig-reig una vintena d'activitats al voltant del món de la música folk. El públic del festival en els darrers anys s'ha caracteritzat per un marcat accent internacional. El director del festival, Ferran Vilà, ha explicat que si bé el 60% dels participant de les darreres edicions provenien de països europeus com França o Itàlia i la resta eren de Catalunya i l'Estat espanyol, "enguany la tendència s'ha invertit". Entre les novetats d'aquesta edició destaca un nombre superior de tallers i activitats gratuïtes com el taller d'iniciació al ball folk, el taller familiar de ball folk, el taller de construcció d'instruments i les sessions matinals de ioga. El director del festival, Ferran Vilà, ha explicat que el principal atractiu del Berguedà Folk és la combinació dels tallers formatius de danses tradicionals a càrrec de professorat natius i les actuacions musicals amb grups consolidats d'arreu dels Països Catalans i d'Europa.  Durant els tres dies que dura el certamen, s'han programat una desena d'actuacions de grups musicals com Farigola Trad, Naragonia, Duo Thébaut, Al-mayurqa, Andrea Capezzuoli e compagnia, Trio Dhoore, Ballsy Swing, Les Bottines artístiques i El Pony Pisador + Delorgan. Vilà ha destacat també el taller de 'folkontact', el taller de danses anglosaxones, norditalianes o quebequeses, entre d'altres activitats. D'entre les diversitat de propostes, Vilà ha ressaltat la presència del mestre valencià Miquel Flores, historiador i expert en danses valencianes. Segons el director del certamen, el Berguedà Folk és una bona mostra de la riquesa actual de la cultura folk. Pel que fa a les entrades, es poden adquirir individualment per a cada activitat o també es pot comprar l'abonament, que serveix per accedir a qualsevol de les activitats, tallers i concerts durant tot el cap de setmana. El preu de l'abonament és de 65 euros i el públic es pot inscriure a través del web del festival. Vilà ha explicat que ja se n'han venut uns 180. En total, durant tot el cap de setmana, s'espera que passin per la Colònia Cal Pons de Puig-reig unes 400 persones.  El Berguedà Folk està reconegut com un campus de cultura popular per la Generalitat de Catalunya per promoure la dansa tradicional, la recuperació de balls populars de plaça i l'intercanvi de coneixements i activitats del món de la dansa i la música tradicional.  El Festival Berguedà Folk està organitzat per l’Associació Cultural Rubricatus i l’Ajuntament de Puig-reig amb el suport del Departament de Cultura i la Diputació de Barcelona.

Summary: El Berguedà Folk canvia la tendència i atrau més públic català i també millora l'oferta de tallers gratuïts


El tribunal del judici de l'1-O ha acordat que no s'emeti cap imatge de la declaració de la secretària del jutjat d'instrucció número 13 de Barcelona, Montserrat del Toro, de manera que només es podria sentir l'àudio. És la segona vegada que es pren aquesta mesura, que ja es va aplicar amb el secretari general del Parlament, Xavier Muro. La fiscalia ha vist "necessària" la mesura perquè del Toro viu a Barcelona, fet que ha provocat la protesta d'algunes defenses. Per exemple, l'advocat Jordi Pina ha dit no està en desacord amb que no s'emeti la imatge però sí amb l'argumentació del ministeri públic, perquè s'està "criminalitzant" la ciutadania de Catalunya. El lletrat Andreu van den Eynde sí ha protestat per la mesura tot recordant que la sala va decidir donar "publicitat" al judici i que fins i tot això va afectar la "presència d'observadors". També ha qualificat la secretària com a "testimoni molt controvertit". Marchena ha deixat clar que la mesura no suposa "res semblant a un testimoni protegit" i que no es produeix "cap alteració" als drets de defensar ni a l'alteració de la publicitat. El president del tribunal ha cridat l'atenció als presents a la sala que no es pot fer ús de telèfons mòbils i ha advertit que utilitzar-los pot provocar-ne "l'expulsió". "L'agent judicial pot acordar el desallotjament de la sala de tothom que utilitzi un mòbil", ha deixat clar.

Summary: El tribunal acorda que no s'emeti cap imatge de la declaració secretària judicial del 13 i només se sentirà l'àudio


Comissions Obreres ha acusat l'empresa Glovo d'establir un model de negoci que "afavoreix els accidents de treball". El sindicat es posiciona així en la polèmica de les darreres hores generada per la mort per atropellament d'un dels repartidors de la firma aquest diumenge, que ha provocat protestes intenses de la plantilla. CCOO atribueix l'accident mortal a "la tornada de mètodes de producció del passat", en aquest cas "l'externalització del servei a través de la figura del fals autònom". El sindicat denuncia "la més absoluta precarietat" que, al seu parer, genera aquest model, a través del qual el repartidor només cobra si hi ha comandes, no pot posar preu al servei i no pot decidir en quines condicions fa la feina. Una altra denúncia que fa CCOO és que atès que Glovo "no reconeix" la relació laboral amb els repartidors, es genera una "falta d'inversió" en la prevenció de riscos laborals i la protecció de la seguretat i salut de la plantilla.

Summary: CCOO acusa Glovo d'establir un model de negoci que "afavoreix els accidents de treball"


El titular del jutjat de Primera Instància i Instrucció número 2 de la Seu d'Urgell ha decretat presó provisional, comunicada i sense fiança per al veí d'Andorra que va ser detingut aquest dimarts amb més de 2.000 pastilles d'èxtasi valorades en 23.000 euros. Els mossos li van trobar la droga en un control a l'estació d'autobusos, quan l'home acabava d'arribar de Barcelona. Quan va ser requerit pels motius del viatge va mostrar símptomes de nerviosisme i va dir que havia anat a veure la seva novia. Els agents li van registrar la motxilla i van trobar les pastilles. En seu judicial, el detingut ha reconegut que està passant un mal moment econòmic per la crisi del coronavirus i que havia acceptat fer el viatge a canvi de 500 euros.  El jutge ha decretat la presó provisional sense fiança pel risc de fuga davant la circumstància que el detingut resideix a Encamp, a Andorra, i la situació d'estat d'alarma fa que actualment les fronteres entre l'Estat i el principat andorrà estiguin tancades. A banda del delicte contra la salut pública, al detingut, que té antecedents, també se l'acusa de saltar-se el confinament.

Summary: Presó sense fiança per al detingut a la Seu d'Urgell que portava més de 2.000 pastilles d'èxtasi


El certamen d'aviació general i esportiva Aerosport celebrarà el cap de setmana de l'11 i 12 de juny la seva 24a edició a l'aeròdrom d'Igualada-Òdena. El president de Fira d'Igualada, Joan Domènech, ha explicat aquest dilluns que la fira comptarà amb 35 expositors i s'espera la participació de fins a 250 aeronaus, entre avionetes, velers, ultralleugers, paramotors i autogirs d'arreu de l'Estat. Els alcaldes d'Igualada i Òdena, Marc Castells i Francisco Guisado, han parlat sobre el futur de l'aeròdrom i han coincidit a afirmar que no són temps per a "fer volar coloms" -en relació al primer projecte d'ubicar-hi un aeroport corporatiu amb una inversió superior als 30 MEUR-, però han demanat "coresponsabilitat" a la Generalitat en la seva gestió. Per això volen que l'administració catalana entri a formar part del Consorci de l'Aeròdrom.  La nova edició de l'Aerosport arriba en un moment en què, segons el president de Fira d'Igualada, Joan Domènech, "el sector encara es troba en una situació de crisi econòmica". Per això, considera que és una bona notícia l'estabilització de les xifres amb 35 expositors i un pressupost que es manté als 41.000 euros. Tot i que enguany hi haurà cinc estands menys que en l'edició del 2015, Domènech ha explicat que el nombre de marques presents creix, però "arran d'aquesta època complexa moltes marques s'han unit sota una mateixa empresa".  L'entrada al festival serà lliure i, entre les activitats paral·leles, hi haurà conferències tècniques, vols d'iniciació, demostracions de simulació de vol, salt de parapents i paracaigudes o demostracions de drons. Domènech ha destacat que la diferència de la fira anoienca amb d'altres que es puguin fer arreu del país, és que "a l'Aerosport es poden tocar els avions i parlar amb els pilots" i, per ell, "això és un al·licient que no es troba als altres llocs". Els alcaldes d'Igualada i Òdena reclamen la implicació de la Generalitat Els alcaldes d'Igualada i Òdena, Marc Castells i Francisco Guisado, també han estat presents a la roda de premsa de la presentació de les novetats de l'Aerosport aquest dimecres al migdia, on han parlat sobre la situació de les instal·lacions que acullen el festival, l'aeròdrom d'Igualada-Òdena. Es tracta d'un equipament que s'havia de convertir en un aeroport corporatiu, però que la crisi econòmica ha fet frenar les seves expectatives i, de moment, el projecte es troba aturat. Els batlles han reconegut que no són temps per a "fer volar coloms" però han demanat a la Generalitat que entri a formar part del Consorci de l'Aeròdrom. Segons Castells, és important que l'administració catalana es "coresponsabilitzi" en la gestió d'aquest equipament i creu que aquest seria el pas previ per a començar a "endreçar" el seu entorn. De la seva banda, Guisado ha explicat que des de fa pocs mesos una nova directiva europea obliga als aeròdroms a actualitzar la senyalització de la pista i, per això, considera necessària la implicació de la Generalitat per a dur a terme les actuacions necessàries.  D'altra banda, l'alcalde d'Igualada ha anunciat que la Diputació de Barcelona invertirà 100.000 euros per construir una canonada que ha de garantir un dipòsit d'aigua fix a l'aeròdrom perquè en puguin fer ús els Bombers en cas de l'extinció d'incendis.

Summary: La 24a fira d'aeronàutica esportiva i general Aerosport reunirà 35 expositors i espera l'arribada de fins a 250 aeronaus


La cap de llista del PSC per Barcelona al 28-A, Meritxell Batet, ha replicat a la candidata popular Cayetana Álvarez de Toledo que qui fa propostes contra la Constitució és el PP, després que hagi acusat el PSOE d'estar fora del marc constitucional. Tot plegat, després d'unes declaracions de Batet, en què rebutjava com a solució imposar la Constitució als catalans que no s'hi reconeguin. "Els únics que estan fora del marc constitucional són el PP i Álvarez de Toledo", ha contestat Batet, que ha argumentat que quan els populars "qüestionen la igualtat de les dones o proposen el 155 perpetu" van en contra dels principis que recull la Constitució.  Després de fer una visita amb l’alcaldable per Barcelona, Jaume Collboni, a la quarta edició del ‘De Flor en Flor’ Festival de Flors i Jardins de Barcelona, al Poble Espanyol, la cap de llista del PSC també ha criticat que no es coneix el projecte d’Estat de Cs i populars més enllà de la crispació.

Summary: Batet replica a Álvarez de Toledo que “els únics que estan fora del marc constitucional” són el PP


El president espanyol, Mariano Rajoy, ha afirmat aquest dijous que la resposta del seu executiu a les decisions que prenguin les institucions catalanes sobre la independència serà "proporcional i ajusta a la llei", i que es comunicaran prèviament a la resta de formacions polítiques. Així mateix, ha insistit en què l'Estat té "instruments suficients per evitar aquest disbarat", tot afegint que espera que "torni el sentit comú, que aquells que s'han equivocat siguin capaços de rectificar i que no generin més problemes ". Així ho ha manifestat a Navarra durant l'acte de signatura de l'acord entre UPN i el PP per concórrer a les eleccions del 20 de desembre. Tal i com ja va dir ahir en un acte a Madrid, Mariano Rajoy ha explicat que el govern espanyol recorrerà la declaració independentista tan bon punt el Parlament de Catalunya l'aprovi i ha advertit que "la ruptura d'Espanya no es produirà" en cap cas". El cap de l'executiu espanyol ha argumentat la seva afirmació assegurant que s'han fet "moltes coses junts" i subratllant que "el canvi a Espanya ha estat espectacular en els últims 40 anys".  A més, ha afegit que Catalunya i Espanya han contribuït al projecte europeu i a millorar la posició de l'Estat al món.

Summary: Rajoy diu que la resposta de l'Estat serà "proporcional i ajustada" però espera una rectificació independentista


La portaveu parlamentària de Cs, Lorena Roldán, ha explicat aquest dimarts que la formació ha presentat una petició de reconsideració a l'admissió a tràmit de la Mesa de les esmenes de JxCat, ERC i la CUP a la proposta de resolució conjunta com a resposta a la sentència de l'1-O. En una roda de premsa, Roldán ha opinat que el president de la cambra no pot tornar-la a "col·locar al marge de la llei" i l'ha avisat que si ho permet ho posaran en coneixement de la fiscalia. El partit liberal ha denunciat que JxCat, ERC i la CUP busquen amb la presentació de les esmenes "burlar" la suspensió del Tribunal Constitucional (TC) i tornar a repetir "el cop que es va viure el 2017". Per això, ha avisat que admetre a tràmit les esmenes podria esdevenir un delicte de desobediència.

Summary: Cs presenta una petició de reconsideració a l'admissió a tràmit de les esmenes de JxCat, ERC i la CUP


La compravenda d'habitatges a Catalunya va augmentar un 17% durant el primer trimestre del 2017, segons dades provisionals de l'Institut Nacional d'Estadística (INE). Així, en els tres primers mesos d'aquest any es van formalitzar 19.646 operacions davant les 15.933 del mateix període del 2016. En canvi, al conjunt de l'Estat, l'increment va ser del 15%. En els tres primers mesos del 2017 es van formalitzar 114.528 operacions davant les 99.620 del mateix període del 2016. Durant el mes de març la compravenda d'habitatges a Catalunya va créixer un 31,7% respecte al mateix mes de l'any passat, fins als 6.832. De fet, es tracta del millor mes de març des del 2007, quan es van produir 10.835 transaccions. Tarragona és la demarcació on es va registrar un increment de transaccions més elevat durant el primer trimestre, amb un 35,3% més (2.482); en segon lloc es van situar les comarques de Barcelona, amb un 24,3%(13.667); al seu darrere hi ha Girona, amb un 14,7% (2.650); i Lleida, amb un 6,7% (847). Pel que fa al mes de març, la compravenda d'habitatges va créixer un 31,7% a Catalunya respecte al mateix mes de l'any passat, fins als 6.832. Es tracta del millor mes de març des del 2007, quan es van produir 10.835 transaccions. Respecte al mes de febrer s'ha registrat un increment del 10,7%. Del total, 775 eren habitatges nous, el que representa un 19% més que el març del 2016, mentre que la resta eren de segona mà, 6.057 (+33,5%). D'altra banda, pel que fa al seu règim, 6.082 eren lliures, el que suposa un 33% més, mentre que la resta, 750 eren protegits (+21,7%). A la resta de l'Estat, la compravenda d'habitatges es va incrementar un 26,9%, fins a les 40.461, respecte al març del 2016 i va incrementar un 13,6% respecte al febrer d'aquest any.

Summary: La compravenda d'habitatges a Catalunya creix un 23% durant el primer trimestre del 2017


L'Ajuntament de Sant Carles de la Ràpita (Montsià) destinarà 119.000 euros a la contractació d'onze persones inscrites a l'atur perquè treballin en "serveis essencials i prioritaris" del municipi. La mesura forma part del Pla d'ocupació local 2016, tramitat i finançat íntegrament pel consistori, un programa amb el qual el govern municipal pretén impulsar polítiques actives d'ocupació i reactivar l'economia. Els treballadors contractats prestaran serveis en àmbits com els serveis i equipaments culturals, la conservació i manteniment d'infraestructures i equipaments, l'atenció al ciutadà, els serveis socials, així com turisme i dinamització econòmica. De moment, i a través de les borses específiques constituïdes el passat mes d'agost, s'han contractat dos peons de jardineria i dos dels tres peons de neteja viària previstos. Pròximament, s'incorporarà el tercer i quatre oficials de primera, un tècnic social i un tècnic de promoció econòmica.  L'alcalde de Sant Carles de la Ràpita, Josep Caparros, ha recordat que el pla és un dels objectius del mandat del govern municipal amb voluntat de generar ocupació, especialment per a les persones amb dificultats d'inserció laboral, a més de contribuir al desenvolupament econòmic del municipi.

Summary: L'Ajuntament de Sant Carles de la Ràpita contractarà onze persones a l'atur per treballar en serveis municipals


El portaveu d'ERC al Congrés, Joan Tardà, ha negat de manera taxativa que els 10 vots de més que han obtingut els vicepresidents del Congres del PP i de C's a les votacions de la constitució de la cambra baixa surtin d'ERC. "Si algú creu que nosaltres hem votat el PP o C's és que és tonto, no s'assabenta de res o no ens coneix", ha dit en resposta a les manifestacions del portaveu del PSOE, Antonio Hernando, que ha atribuït els vots a CDC, PNB i també a ERC. Segons Tardà, tots els seus vots durant aquesta sessió han estat en blanc, i el PSOE no hauria de buscar el culpable dels "seus fracassos" entre els grups "més dèbils". El portaveu d'ERC ha afirmat que no té "ni idea" d'on han sortit aquests vots.

Summary: Tardà: "Si algú creu que nosaltres hem votat el PP o C's és que és tonto o no ens coneix"


El Departament de Territori i Sostenibilitat ha adjudicat la redacció del projecte de construcció d'una nova estació d'autobusos a Juneda (Garrigues) per dotar aquesta població d'una àrea de concentració d'arribades i sortides dels busos, en condicions més funcionals per als usuaris, amb lavabos i àrea d'espera. Aquesta nova parada, que es realitza a petició de l'Ajuntament, substituirà les actuals, que dificulten el trànsit en hores punta. L'actuació s'emmarca en Pla d'estacions de Viatgers, mitjançant el qual la Generalitat, com a propietària de la xarxa d'estacions d'autobusos de Catalunya, està dotant de terminals de viatgers (estacions i parades) els municipis que necessiten d'aquest servei, com és el cas de Juneda.

Summary: Territori i Sostenibilitat adjudica la redacció del projecte per construir una nova estació d'autobusos a Juneda


L'Associació de Promotors de Catalunya (APCE) ha proposat aquest dilluns apujar un 44% el preu dels habitatges de protecció oficial per reactivar el sector immobiliari al territori. Segons, l'APCE, els costos de construcció d'aquest tipus de llars s'han incrementat més d'un 45% des del 2007, mentre que el valor dels mòduls no ha variat. Segons l'associació, el preu del mòdul de règim general de la zona A hauria de quedar establert en un llindar de 2.800 euros per metre quadrat útil per fer-lo viable –el límit actual és de 1.940,48 euros-. En cas que s'apliquessin les mesures sol·licitades, el sector podria assolir una producció de 25.000 habitatges anuals, generant 60.000 llocs de treball i uns ingressos tributaris de 1.500 MEUR. De fet, l'APCE considera l'activitat promotora i constructora com un sector "estratègic" dins l'economia catalana, ja que té "un efecte tractor molt important pel que fa a l'ocupació i a la recaptació impositiva". Segons el comunicat que ha emès l'associació aquest dilluns, cada habitatge que es construeix genera 2,4 llocs de treball, dels quals 1,6 són directes. Per altra banda, el retorn fiscal entre les diferents administracions supera el 20% del preu de venda de cada habitatge, tal com ha destacat l'organització. En aquest sentit, l'APCE ha proposat altres mesures per reactivar el sector amb l'objectiu de "contribuir a la recuperació de l'economia catalana". Una d'elles consisteix a anul·lar l'habilitació als ajuntaments per establir reserves d'habitatges de protecció oficial en sòl urbà consolidat. Segons l'associació aquestes reserves aconsegueixen disminuir encara més l'oferta, especialment la de les operacions de rehabilitació. Per altra banda, els promotors també sol·liciten una simplificació administrativa de diversos tràmits per aconseguir una reactivació més ràpida del sector. Entre elles destaca la petició a les administracions perquè agilitzin els terminis de tramitació de llicències d'edificació i de tramitació de planejaments urbanístics. Segons l'APCE, la normativa parla d'un període de dos mesos que, a la pràctica, se supera "molt àmpliament". A més, l'associació demana un gran pacte públic i privat entre la Generalitat de Catalunya, els ajuntaments i els diferents promotors públics i provats per "construir un parc diversificat d'habitatges de venda i lloguer que compti amb un marc estable i de seguretat jurídica per als inversors". Lluny d'aixecar 25.000 habitatges l'any Segons el document publicat per l'APCE, les estimacions dels experts indiquen que s'haurien de produir uns 25.000 habitatge l'any per satisfer les necessitats de les noves llars a Catalunya. Malgrat tot, el país es troba lluny d'aquests registres. Tal com ha detallat el president de l'Associació de Promotors de Catalunya, Lluís Marsà, el 2018 es van aixecar 14.000 llars. Pel que fa al 2019, durant els nous primers mesos, la construcció d'habitatges va ser un 4,7% inferior al mateix període de l'any anterior. Aviat per conèixer els efectes del coronavirus Durant la presentació del document, la vicepresidenta de l'APCE, Elena Massot, ha reconegut que encara és aviat per fer balanç sobre els efectes que tindrà la crisi del coronavirus sobre el sector promotor. No obstant això, ha assegurat que les empreses no estan tenint problemes de liquiditat i que les entitats financeres estan acompanyant al sector. "El més lògic és que les obres es reprenguin, però haurem de veure com evoluciona tot plegat". Ha comentat. Per altra banda, Massot ha assenyalat que l'habitatge és un producte de maduració molt més àmplia en comparació amb altres sectors i, per tant, els efectes de la covid-19 s'hauran d'analitzar en el llarg termini.

Summary: Els promotors de Catalunya proposen apujar el preu dels habitatges de protecció oficial un 44% per reactivar el sector


Ryanair ha anunciat aquest dimarts que recuperarà el 40% dels seus vols a partir del pròxim 1 de juliol. A través d'un comunicat, l'aerolínia 'low-cost' ha especificat que realitzarà gairebé mil vols diaris i que operarà en el 90% de les rutes que ja oferia abans que esclatés la crisi del coronavirus (des de mitjans de març, la companyia tan sols efectuava 30 vols diaris entre Irlanda, el Regne Unit i altres països europeus). Per altra banda, Ryanair ha informat que aplicarà diverses mesures sanitàries per limitar la propagació de la covid-19. Les més destacades són la reducció en el nombre d'equipatges que es permetran facturar, fomentar la facturació 'online', la realització de controls de temperatura als aeroports i l'ús de mascaretes.

Summary: Ryanair recuperarà el 40% dels seus vols a partir de l'1 de juliol


Parlem, l'operadora de telecomunicacions de Catalunya, ha tancat el 2017 amb una facturació agregada de 3 milions d'euros, un augment de més del doble que el 2016, exercici on els ingressos van ser d'1,3 milions d'euros. El president i conseller delegat de Parlem, Ernest Pérez-Matas, ha explicat que de cara aquest any 2018 les perspectives són ''molt bones'' si es té en compte que en els tres primers mesos de l'any la facturació s'ha situat entorn del milió d'euros, la mateixa xifra que es va facturar en tot l'exercici del 2016. El president considera que la consolidació de la companyia s'ha produït per l'oferta del paquet d'ADSL i la seva oferta de fibra òptica simètrica llançada al gener i que va ampliar la seva zona de cobertura a tot Catalunya.

Summary: Parlem multiplica per dos la facturació del 2017 i arriba fins als 3 milions d'euros


Mútua Terrassa ha signat amb la Generalitat un compromís per aprofundir en la lluita contra el canvi climàtic a través de diverses accions que impulsin l'economia circular i la reducció de gasos d'efecte hivernacle. L'empresa es compromet, entre d'altres, a optimitzar la gestió de residus, fomentar l'ús d'energies renovables i millorar la mobilitat de pacients i treballadors. "Una organització que té com a prioritat la salut de la gent, entén que les polítiques ambientals no són perifèriques, sinó nuclears", ha subratllat el responsable del programa Compromís Verd de la companyia, l'exconseller Josep Rull. Al seu torn, el conseller de Territori i Sostenibilitat, Damià Calvet, ha assegurat que el Govern supervisarà el compliment dels acords.

Summary: Mútua Terrassa signa un compromís per fomentar l'economia circular i la reducció de gasos d'efecte hivernacle


El president del Parlament assegura que ERC no posarà “cap línia vermella” per a la investidura però “tampoc donarà un xec en blanc” ACN Madrid.-El president del Parlament, Roger Torrent, ha proposat aquest dijous un “pacte de claredat” per a la “celebració d’un referèndum”. Ho ha fet en el transcurs d’un esmorzar informatiu on ha assegurat que aquest “pacte de claredat” hauria de permetre decidir “les circumstàncies i les condicions”, i el “com i quan” se celebra un referèndum. Torrent ha advertit que ERC “no posarà cap línia vermella” per a la investidura de Pedro Sánchez com a president del govern espanyol, però “tampoc donarà un xec en blanc”. Ha recordat que la repressió “no ha resolt cap dels reptes polítics plantejats” i ha advertit que “si l’actitud de l’Estat és el bloqueig permanent, la persecució judicial i el menyspreu”, la resposta del sobiranisme “no serà la resignació o l’abandó de les seves posicions, sinó la mobilització persistent per fer que el que avui sembla impossible sigui inevitable”.

Summary: Torrent proposa des de Madrid un “pacte de claredat” per a la “celebració d’un referèndum”


El líder de Catalunya en Comú – Podem (CatECP), Xavier Domènech, ha afirmat que és una "bona notícia que la justícia alemanya desmunti tot l'intent de causa general per rebel·lió". Domènech ha valorat així a les xarxes socials la decisió del tribunal alemany de deixar en llibertat sota fiança Carles Puigdemont i descartar el delicte de rebel·lió. Segons Domènech, aquesta decisió "deixa en una posició insostenible" les actuacions del Tribunal Suprem (TS) i al PP i a Cs "que han alimentat la judicialització de la política".

Summary: Domènech veu una "bona notícia" que la justícia alemanya "desmunti tot l'intent de causa general" per rebel·lió


Uns 700 gironins s'han concentrat aquest divendres al vespre a la plaça del Vi per mostrar el seu rebuig a la inhabilitació del president de la Generalitat, Quim Torra, anunciada per la JEC hores abans. La mobilització ha estat organitzada per Girona Vota, una plataforma d'entitats i partits sobiranistes. En la concentració hi han participat diversos càrrecs electes com ara diputats i regidors a l'Ajuntament de Girona. L'alcaldessa, Marta Madrenas, ha qualificat la decisió de la JEC d'"indigne" i ha avançat que "ens hem de rebel·lar" contra aquesta acció que manté la idea d'una "sagrada unitat d'Espanya". La concentració ha durat una mitja hora, però Girona Vota ha anunciat que preparen noves accions de cara a aquest dissabte.

Summary: Unes 700 persones omplen la plaça del Vi de Girona per rebutjar la inhabilitació de Torra


L'alcaldessa de Barcelona, Ada Colau, i el president de la Generalitat, Quim Torra, s'han emplaçat aquest dimarts a parlar dels pressupostos de la Generalitat i de l'Ajuntament de Barcelona a partir del setembre. En la primer reunió des que Colau va ser reelegida alcaldessa, Colau i Torra han coincidit en la necessitat d'aprovar pressupostos perquè les institucions i els serveis bàsics no funcionin "sota mínims", en paraules de Colau. El conseller de Territori i Sostenibilitat, Damià Calvet, que ha estat l'encarregat de valorar per part del Govern la trobada, ha apuntat que les dues administracions s'han emplaçat a tenir el "diàleg suficient" per aprovar una "eina imprescindible per a la governança". Durant la reunió, Colau també ha reclamat a Torra incrementar en 30 milions d'euros la inversió de la Generalitat a la ciutat, després que el consistori hagi calculat la "desinversió" de la Generalitat des del 2011 en 280 milions d'euros.

Summary: Torra i Colau s'emplacen a parlar dels pressupostos de la Generalitat i l'Ajuntament de Barcelona a partir del setembre


Milers de persones tallen des de poc després de les vuit del vespre l'autopista AP-7 a l'accés oest a Girona. Els manifestants han arribat, majoritàriament a peu des de la concentració davant de la subdelegació del govern espanyol, a crits de "llibertat", "Puigdemont president" o "sense desobediència no hi ha independència". Els assistents s'han congregat a banda i banda de la via amb pancartes i banderes independentistes, tot i que quan hi han accedit no hi havia vehicles perquè els accessos a l'autopista estaven tallats a nord i sud. Els participants han fet una foguera i han muntat una carpa amb la intenció de passar la nit a la via.

Summary: Milers de persones tallen l'AP-7 a Girona a crits de "llibertat" i "Puigdemont president"


Els treballadors de Saint-Gobain de l'Arboç (Baix Penedès) han trencat les negociacions amb la direcció de la multinacional aquesta matinada. Segons fonts sindicals, la plantilla té dubtes sobre els punts del preacord i temem que l'empresa no recol·loqui els empleats afectats per l'ERO a altres plantes de l'Estat. Els treballadors s'han tornat a reunir en assemblea aquest matí per desencallar el conflicte laboral i evitar el tancament de la divisió Glass. Des del comitè d'empresa han lamentat que la direcció està "jugant" amb ells i han assegurat que, "si cal, pararan tota la indústria". La plantilla, que continua en vaga, segueix bloquejant el centre logístic de Bellvei, fent perillar el subministrament de firmes com Seat, Ford o Mercedes.

Summary: Els treballadors de Saint-Gobain trenquen les negociacions per evitar el tancament de la cristalleria


Josep Poblet, president de la Diputació de Tarragona, va demanar dilluns a la CUP, a través d'una carta, que retirés l'estelada de la finestra del despatx del grup. Segons han informat fonts de l'ens a l'ACN, la petició es va fer després de consultar els serveis jurídics de la corporació i atenent al compliment de l'article 37.2 del Decret 139/2007 –que diu que "els ens locals no poden enarborar com a pròpia una altra bandera que no sigui la seva oficial"–. Els cupaires no van fer cas de la demanda i, davant d'això, la va retirar un treballador de la Diputació. Aquest dijous, des de la CUP han denunciat que els han robat l'estelada –havent entrat al seu despatx sense permís– i n'han penjat una altra. Des de la Diputació de Tarragona han tret ferro a la situació i han exposat a l'ACN que la petició a la CUP respon a la responsabilitat sobre els edificis que tenen tant l'equip de govern com el president de l'ens. Així, tenint en compte que "la llei no contempla" que hi pugui haver una estelada en cap edifici de la Diputació, Poblet va demanar que es retirés. Pel que fa al fet que un treballador s'endugués la bandera del despatx dels cupaires, les mateixes fonts han comentat que se'n van encarregar els serveis que cada dia revisen que tot l'edifici estigui en correctes condicions. Per la seva banda, la CUP ha denunciat que el treballador en qüestió va entrar al seu despatx "sense permís" i "per ordre del president Josep Poblet", i que va "robar" l'estelada que tenien penjada a la finestra. Per això, han registrat una instància demanat còpia de les imatges de la càmera de seguretat que hi ha al replà de l'entrada del despatx. A més, han assegurat que el diputat David Vidal demanarà explicacions en la propera Junta de Portaveus. Després de rebre la carta de Poblet van anunciar que no retirarien l'estelada, entenent que forma part "de la llibertat d'expressió del nostre grup a la Diputació, i que en el moment que està vivint el procés hem de desobeir les lleis que ens obliguen a penjar la bandera espanyola a les institucions públiques". Aquest matí, un dels regidors de la CUP a l'Ajuntament de Tarragona, Jordi Martí, ha penjat una altra estelada a la finestra del despatx de la formació a la Diputació.

Summary: Polèmica a la Diputació de Tarragona per una estelada penjada per la CUP


Efectius dels Agents Rurals van localitzar aquest dilluns al vespre dues persones que caçaven ocells protegits al costat de la presa de l'embassament de Sant Llorenç de Montgai, al terme municipal de Camarasa (Noguera). Durant un servei de patrulla ordinària, els agents van identificar dues persones que pescaven a l'embassament i, després de fer les denúncies i comisos per infraccions de pesca van descobrir que, a més, estaven caçant ocells amb branquetes d'espart untades amb cola. En total havien caçat 4 caderneres, 2 verdums, 2 mastegatatxes, un tallarol de casquet i un gafarró. El gafarró va morir, probablement a causa de la cola i l'estrès de la captura. La resta d'ocells van ser traslladats al Centre de Fauna de Vallcalent (Lleida) per la seva neteja i recuperació. Els Rurals van aixecar dues actes de denúncia administrativa per infraccions de la Llei de pesca i van comissar les canyes. L'embassament és una Zona de Pesca Controlada, per la qual cosa, per a pescar-hi cal tenir un permís de la zona i la llicència de pesca. Cap dels dos en disposava i només un tenia llicència de pesca.  A continuació els Agents Rurals van comprovar que aquestes dues persones, a més, estaven caçant ocells insectívors (que estan protegits) amb un mètode prohibit perquè és massiu i no selectiu: branquetes d'espart untades amb cola. Els infractors havien distribuït aquestes branquetes untades amb cola en una zona amb aigua i pedres. Quan els ocells baixaven a beure, les ales se'ls enganxaven amb la cola i quedaven immobilitzats fins que els furtius els posaven en una gàbia. Les caderneres i els verdums són ocells de la família dels fringíl·lids, i s'usen per als concursos de cant. Tot i que aquest any 2016 està prohibida la seva captura, hi ha un mercat negre d'aquestes espècies. Es dóna el cas que aquestes dues persones havien estat denunciades amb anterioritat per caçar ocells fringíl·lids a la zona del secà de Balaguer. Caçar espècies protegides, així com usar mètodes massius i no selectius com la cola, pot constituir un delicte contra la fauna, i administrativament constitueix una infracció greu de la Llei de protecció dels animals, sancionada amb multes de fins a 2.000 euros.

Summary: Enxampen dos caçadors furtius d'ocells protegits a Sant Llorenç de Montgai


El coordinador general del PPC considera que la decisió que haurà de prendre el govern espanyol davant un eventual referèndum ha de ser "consensuada" amb el PSOE i C's ACN Barcelona.-El coordinador general del PPC, Xavier García Albiol, considera que l'anunci del president de la Generalitat, Carles Puigdemont, de no presentar-se com a cap de llista en les properes eleccions "obre el debat de la successió" dins el PDeCAT i "afegeix més inestabilitat a la situació política a Catalunya". "El 2017 veurem una situació de certesa i d'incertesa; la certesa és que no hi haurà cap referèndum per separar Catalunya i la incertesa és la que ha provocat el president amb les seves declaracions", ha retret Albiol aquest divendres. Tot i aquesta "certesa" que no se celebrarà el referèndum sobiranista el 2017, el líder popular considera que la decisió sobre com actuar davant una eventual convocatòria ha de ser "consensuada del govern espanyol amb la resta de partits polítics constitucionals, el PSOE i C's bàsicament". Albiol ha afirmat davant els periodistes després d'assistir a la Pasqua Militar a Barcelona aquest divendres que Puigdemont "no ha fet cap favor" en obrir "el debat de la successió" al PDeCAT, després que el president de la Generalitat anunciés al programa especial de 'Cap nen sense joguina', de Ràdio Barcelona, que no es presentaria com a cap de llista en les properes eleccions catalanes.  Preguntat per si es podria arribar a suspendre l'autonomia de Catalunya per evitar la celebració d'un referèndum, Albiol espera que no s'hagi d'aplicar l'article 155 de la Constitució. "Estic convençut que no serà així", ha afirmat el dirigent popular, que ha defensat, de tota manera, que "qualsevol instrument de la Constitució és plenament legítim".  El dirigent del PPC ha apostat perquè la decisió que hagi de prendre el govern espanyol davant una eventual convocatòria de referèndum el 2017 sigui "compartida per una part molt majoritària de la sobirania nacional" i ha posat el focus especialment sobre el PSOE.  Albiol ha qualificat la ministra de Defensa, María Dolores de Cospedal, d"excel·lent" secretària general del PP, preguntat per si hauria de deixar el càrrec dins el partit. El coordinador general del PPC ha assegurat que la decisió que prenguin De Cospedal i el president del govern espanyol i del PP, Mariano Rajoy, serà l'"adequada".

Summary: Albiol retreu a Puigdemont que afegeixi "més inestabilitat" política en descartar-se per a les properes eleccions


L'alcaldessa de Barcelona, Ada Colau, ha assegurat aquest dimarts que Barcelona està "plenament disposada a col·laborar" amb la Generalitat i amb el govern espanyol per tal que l'etapa de "canvi esperançador" que s'obre a Catalunya i l'Estat "fructifiqui". "Que l'etapa constructiva, de diàleg, i de distensió es consolidi", ha afegit en una declaració des del Saló de la Ciutat de l'Ajuntament. Colau, que ja ha demanat reunions amb els presidents Quim Torra i Pedro Sánchez, reclama així que la nova etapa sigui "una realitat i no només una declaració d'intencions". I, en tornar a reclamar l'alliberament dels dirigents polítics presos, Colau ha demanat a Sánchez que faci "tot el possible" per apropar-los a centres penitenciaris catalans. Colau ho ha demanat explícitament a Sánchez i creu que pot fer-ho "a través dels mecanismes" com la fiscalia o amb reformes "jurídiques". Tot i que en ple procés judicial l'alliberament és a mans dels jutges, Colau considera que l'apropament dels presos és un tema "prioritari" sobre la taula, sobretot en la "nova etapa" que veu al govern espanyol i a la Generalitat per tal que es "consolidi" un canvi "esperançador". "Mentre la llibertat no sigui possible com a mínim pot fer el màxim possible perquè siguin apropats a presons catalanes i es deixi de maltractar les seves famílies i persones estimades", ha afegit. L'alcaldessa de la capital catalana ha demanat així que Sánchez faci "gestos concrets" en línia amb el discurs durant la moció de censura que el va situar a la Moncloa la setmana passada. Un "gest humanitari", ha insistit. En ser preguntada si això també passaria per un indult més endavant, Colau ha evitat "anticipar-se" i ha optat per anar "fase a fase". De moment, demana a tothom que es facin "els màxims esforços" en aquest sentit. "El nou govern té moltes eines per incidir en un sentit o en un altre", ha assegurat en aquest context.  En aquesta nova etapa de diàleg, Colau vol que Generalitat i Estat també "es posin les piles" en aspectes com l'habitatge. Hi veu una  "emergència a la ciutat" i per això demana que es potenciïn canvis legislatiu per aturar les apujades "abusives" de lloguer. També vol negociar finançament per al transport públic i a les escoles bressol. I veu com a eixos prioritaris abordar el sensellarisme i la crisi dels refugiats i la lluita contra la violència masclista.  Per això també vol parlar amb els grups municipals per començar a bastir quin ha de ser l'agenda de ciutat "consensuada" per reclamar a les altres institucions. De moment, ha assegurat mantenir converses "informals" amb Jaume Collboni (PSC) i Alfred Bosch (ERC). "És responsabilitat de tots que les paraules de diàleg es concretin, tenim la responsabilitat històrica d'estar a l'alçada del moment per consolidar-ho; deixem de vetar-nos els uns als altres, deixem enrere la política de blocs i busquem punts en comú", els ha reclamat Colau.  En ser preguntada si en les negociacions s'ha plantejat que el PSC torni a entrar al govern municipal, Colau s'ha limitat a respondre que els comuns treballen per "acords tant estables com sigui possible" i ha recordat que el pacte amb els socialistes es va trencar per la "polarització". En aquest sentit, ha retret als de Collboni tenir una "ànima que s'alinea amb les tesis més dures" i que va donar suport al PP i a Cs amb el 155. Es veuen lluny d'aquest PSC però, en canvi, veuen punts en comú amb la seva "ànima progressista".  Les rèpliques de l'oposició  Alguns grups de l'oposició ja li han replicat. El primer, el líder dels socialistes Jaume Collboni a l'ajuntament de Barcelona, que ha demanat a Colau que "no barregi peres amb pomes" i que se centri en la gestió de les prioritats de la ciutat. Collboni s'ha mostrat disposat només a acords "puntuals" amb Colau per reclamar davant l'Estat i la Generalitat temes com habitatge o infraestructures. En aquest sentit li ha advertit però que repetirà "un error si es barregen plans polítics" i ha tancat la porta així a una eventual reedició del pacte de govern abans de les eleccions municipals. En aquest context, Collboni ha recordat a Colau, també, que l'apropament dels dirigents empresonats "no és sobre la taula". "Malauradament està judicialitzat; és una lògica pròpia, no política", ha resolt.  Des de les files populars, Alberto Fernández Díaz, discrepa de Colau i creu que en tot cas la nova etapa que s'ha d'obrir és a Barcelona. Fernández Díaz ha emmarcat la compareixença de l'alcaldessa en una "incapacitat" per governar. "Gesticula perquè no sap governar", ha etzibat en una atenció als mitjans. En aquest context, el regidor popular ha acusat Colau de ser una política "calamar-escorpí" perquè considera que ha "insultat, desqualificat, llençat cortines de tinta i clavat fiblons per intentar silenciar la incapacitat per governar Barcelona".  Al seu torn, des del PDeCAT, Xavier Trias, ha reclamat l'alliberament dels dirigents empresonats i del retorn dels que són a l'estranger. "Això sí que serien passos per canviar la situació", ha assegurat Trias en aplaudir la intervenció Colau en aquest sentit. Ha avalat incrementar la col·laboració institucional; ara bé: "Que no s'utilitzi això per fer enfrontaments, sinó per avançar", ha advertit Trias. En aquest sentit ha retret a Colau que els darrers anys hagi mantingut "actituds sectàries" i per això espera que ara també s'acabi una etapa també a l'Ajuntament per buscar "col·laboracions serioses".

Summary: Colau s'ofereix a col·laborar amb l'Estat i la Generalitat perquè "es consolidi" una nova etapa de "diàleg i distensió"


L'escriptor Toni Sala entra en "contacte amb el mal" a la seva nova novel·la 'Persecució' (L'Altra Editorial) a través de la història d'un assassí vist des de diferents punts de vista i diverses veus. Sala ha considerat que el protagonista de 'Persecució' tenia interès literari per la seva capacitat de pensar perquè mata i ha explicat que un dels temes que li interessen de la literatura és "el contacte amb el mal i fins i a quin punt això té uns efectes morals sobre la persona". En roda de premsa, ha explicat que és dur introduir-se en la ment d'un assassí. Amb el llibre 'Els nois' ja li va passar, ha assegurat, que amb alguns personatges sent que està "enmig de la merda", tot i que en el cas de 'Persecució' descriu "un assassí racional que permet una certa distància".

Summary: Toni Sala entra en "contacte amb el mal" al seu nou llibre 'Persecució'


La companyia d’assegurances del CAP de Reus i de l’Hospital de Sant Joan on va ser atès un home de 46 anys que va morir sense que li haguessin diagnosticat el tumor maligne que patia han acceptat indemnitzar la dona del pacient. L’associació ‘El defensor del pacient’ va presentar una demanda civil contra l’asseguradora dels centres sanitaris que van atendre el malalt i, finalment, s’ha arribat a un acord d’indemització en favor de l’esposa del pacient mort per un import de 115.035 euros. El cas es remunta a l’any 2014.  Durant els mesos de gener i febrer d’aquell any, el pacient va visitar el metge de capçalera del CAP en tres ocasions perquè tenia molèsties a l’ull dret amb secrecions i obstrucció nassal. En no millorar amb tractament antibiòtic, el metge del CAP el va derivar al servei d’oftalmologia de l’Hospital de Sant Joan. Al centre hospitalari van fer diverses proves al pacient que van donar diagnòstics diferents i, finalment, es va determinar que es tractava d’un pseudotumor inflamatori, a tractar amb corticoides i col·liri quan en realitat era un tumor maligne.  Davant la manca de diagnòstic i de tractament el tumor va anar creixent i el mes de desembre de 2014, onze mesos més tard de la primera consulta al metge, el pacient va ingressar al Servei d’Urgències de l’Hospital de Sant Joan amb un quadre greu i havent perdut molt de pes. Va morir al cap de pocs dies.

Summary: La vídua d’un pacient de Reus a qui no van diagnosticar un tumor maligne rep indemnització


Els Mossos d'Esquadra despleguen des d'aquest dijous i fins diumenge vinent 350 controls amb més de 1.300 agents per evitar els desplaçaments a segones residències. Coincidint amb el pont de l'1 de maig, el dispositiu vetllarà de nit i de dia per assegurar que la mobilitat es redueix al màxim i que només circulen per les vies catalanes les persones que ho poden acreditar d'acord amb les mesures de confinament previstes per l'estat d'alarma. El cos fa una crida a la població "perquè no es relaxi i se salti les actuals restriccions" i recorda que les sancions per infringir aquestes mesures oscil·len entre els 600 i els 30.000 euros. Durant els darrers dies s'ha detectat una "relaxació" i "esgotament" per part de la ciutadania per l'allargament del confinament, segons fonts dels Mossos d'Esquadra. El darrer cap de setmana hi va haver un increment del 10% de gent que es movia sense causa justificada respecte el cap de setmana anterior. Aquest cap de setmana, que segons les previsions del temps lluirà el sol i pujaran les temperatures, continuarà no existint l'operació sortida que es realitzaria en una situació de normalitat", adverteix el cos en un comunicat.  Així mateix, pel que fa a les noves indicacions que es començaran a aplicar a partir del dissabte 2 de maig, informen que la pràctica de fer esport s'ha de realitzar de manera individual i la sortida amb nens s'ha de fer seguint les indicacions establertes i en cap cas dos progenitors poden passejar amb els seus fills. També cal respectar les mesures de distància social, evitar que els nens juguin si es troben al carrer o en espais no autoritzats i es recomana l'ús de mascaretes per evitar la propagació del la covid-19.

Summary: Els Mossos desplegaran 350 controls amb més de 1.300 agents per restringir els desplaçaments a segones residències


El jugador està acusat de desviar els seus ingressos per drets d’imatge a dues societats per tributar menys ACN Barcelona.-La Fiscalia demana a l’exjugador del Barça Samuel Eto’o deu anys i mig de presó i 14,3 milions d’euros de multa per defraudar a Hisenda en els exercicis compresos entre els anys 2006 i 2009, coincidint amb l’etapa al club blaugrana, segons ha avançat aquest dijous ‘El Pais’ i han confirmat fonts de la fiscalia. Així, el fiscal sosté que el jugador va derivar els ingressos en concepte de drets d’imatge procedents de Puma, marca esportiva que el patrocinava, i del Futbol Club Barcelona a dues societats espanyola i hongaresa per tributar menys, tot i que el destinatari real el mateix Eto’o. En total, el jugador està acusat de defraudat uns 3,9 milions d’euros corresponents als quatre exercicis. El fiscal demana la mateixa pena al seu exrepresentant Josep Maria Mesalles.

Summary: La Fiscalia demana deu anys i mig de presó i 14,3 MEUR de multa a Eto’o per defraudar Hisenda entre 2006 i 2009


Els Bombers de la Generalitat treballen aquest Dilluns de Pasqua a la tarda en un incendi forestal en un barranc de Tortosa. L'avís del foc s'ha rebut a les 15.28 hores d'aquest dilluns a la zona de la Mare de Déu de la Providència, en un indret de difícil accés a l'est del terme municipal de la capital del Baix Ebre. Segons les primeres informacions crema pinar i arbrat. Segons els Bombers, les flames avancen lentament a favor de pendent. No consten ferits ni desallotjats. S'han activat 11 dotacions terrestres i 3 mitjans aeris dels Bombers de la Generalitat. També s'ha activat una ambulància preventiva del Sistema d'Emergències Mèdiques (SEM).

Summary: Els Bombers treballen en un incendi forestal en un barranc de Tortosa


El PDeCAT avala Jordi Sànchez. La coordinadora general del partit, Marta Pascal, ha assegurat que la formació "està encantada" amb el nom del número dos de JxCat, després que Carles Puigdemont anunciés -ahir- que es retira provisionalment de la investidura. Sobre Sànchez, Pascal ha opinat que l'expresident de l'ANC demostra "transversalitat, obertura i pluralitat", tot i que ha demanat no debatre sobre noms per centrar-se en la negociació. En aquest sentit, ha demanat "generositat" als partits sobiranistes per a formar Govern.

Summary: El PDeCAT avala la candidatura de Jordi Sànchez: "Estem encantats"


Ciutadans ha culpat el president del Govern, Quim Torra, del "caos" com a resposta a la sentència que hi ha als carrers aquest dilluns i l'ha advertit que serà responsable "de tot el que passi avui a Catalunya", que s'ha convertit en un "territori sense llei". En una atenció als mitjans als passadissos del Parlament, Inés Arrimadas i Lorena Roldán han demanat al president del govern espanyol en funcions, Pedro Sánchez, que no indulti els condemnats i que no hi hagi "privilegis penitenciaris" que permetin que els presos surtin de la presó "sense complir amb el que han dit els jutges". D'altra banda, han insistit que la tardor del 2017 es va intentar fer "un cop d'estat" i que hi va haver "violència", però "no suficient com per complir els requisits del delicte de rebel·lió".

Summary: Cs culpa Torra del "caos" als carrers i demana a Sánchez que ni indulti els presos ni tinguin "privilegis"


El representant del Govern de la Generalitat davant la Unió Europea, Amadeu Altafaj, s'ha acomiadat aquest dilluns del càrrec que ocupava des del 2015, després d'haver estat destituït com a part de les mesures decidides pel govern espanyol arran de l'aplicació del 155. En el missatge de comiat, Atafaj assegura que és per a ell "un moment trist" i destaca que durant la seva experiència en el càrrec ha insistit "sempre en la força del diàleg polític" com a representant davant institucions i altres actors europeus públics i privats en un moment "important de la història de Catalunya". De fet, en el missatge reivindica que "Europa hauria de contribuir sempre a trobar solucions i fomentar el diàleg". "Molts catalans se senten sovint decebuts per la Unió Europea. Però vull dir que Europa és nostra, Europa som nosaltres també, els 7,5 milions de catalans", conclou. "Durant aquests gairebé tres anys, hem estat presents i hem estat escoltats en els debats més importants d'Europa, des de la crisi dels refugiats i el futur de la Política Europea de Veïnatge fins al futur de la Política de Cohesió o la Política Agrària Comuna, per citar alguns exemples", diu. En aquest sentit, fa referència a "la importància i l'excel·lència" de la tasca que han dut a terme els equips al càrrec dels afers europeus i també a les "bones pràctiques" com ara l'estratègia d'especialització econòmica intel·ligent RIS3CAT o el portal de fons europeus FonsUECat. "Hem lluitat pel Corredor Mediterrani i hem defensat la posició de la Generalitat en expedients que afectaven àrees sensibles de la nostra economia", esmenta. Per la delegació de Brussel·les, recapitula en el text, han passat empreses, associacions, ONG, estudiants i investigadors i experts, entre altres. "Cada dia ha estat un aprenentatge de la riquesa i del talent que hi ha al nostre país i de les possibilitats que ens ofereix Europa al nivell més pràctic, el dels qui realment 'fan Europa'", afegeix. A més de dirigir aquestes i altres tasques "per aixecar el país, projectar-lo a Europa i apropar el millor de la Unió Europea" a Catalunya, Altafaj destaca també que ha assumit "personalment" la representació del Govern davant institucions i actors europeus "amb lleialtat" i insistint en la "força" d'un diàleg "basat en el respecte com a motor de l'entesa i de la recerca de solucions pacífiques". "Hem de reivindicar amb fermesa l'Europa que volem, una Europa diferent on els ciutadans i les nacions en siguin protagonistes, no actors secundaris", diu. Per últim, es mostra convençut que els qui el seguiran ho faran amb "tanta dedicació, lleialtat i passió" com ha fet ell i que trobaran una administració i uns equips "excel·lents al servei d'un país que no té res a envejar a molts dels estats membres de la Unió". Altafaj va ser nomenat el gener de 2015, quan va considerar que la seva experiència, amb més de deu anys en diversos llocs de responsabilitat a la Comissió Europea, podia contribuir "al progrés" de Catalunya en un moment "difícil" de sortida de la crisi però alhora "esperançador". Des de llavors, assegura, ha representat el Govern "amb la màxima professionalitat".

Summary: Altafaj s'acomiada com a representant del Govern davant la UE arran del 155